ჯონი (მდინარე)

მდინარე ჯონი (ადგილობრივ ინიუპიკთა ენაზე: Atchiiniq) — 201 კმ სიგრძისაა და აშშ-ის ალასკის შტატის ჩრდილოეთით მდებარე მდინარე კოიუკუკის შენაკადს წარმოადგენს.[3] სახელი ოქროს მაძიებლისა და მკვლევრის, ჯონ ბრემნერის პატივსაცემად დაერქვა, რომელიც ერთ-ერთი პირველი არამკვიდრი მოსახლე იყო, ვინც ამ ადგილებს ეწვია.[3] მდინარე სათავეს ალასკის ბრუკსის ქედზე, ანაქტუვუკის უღელტეხილზე იღებს, სამხრეთით მიედინება და ქალაქ ბეტლზის მახლობლად, პოლარული წრის ოდნავ ჩრდილოეთით, დიდ მდინარეს უერთდება. 1980 წელს, მდინარე ჯონის 52 მილის (84 კმ) სიგრძის მონაკვეთს, რომელიც „არქტიკის ჭიშკრის“ ეროვნულ პარკსა და ნაკრძალში (Gates of the Arctic National Park and Preserve) მდებარეობს, „ველური მდინარის“ სტატუსი მიენიჭა და იგი აშშ-ის ველური და თვალწარმტაცი მდინარეების ეროვნულ სისტემას დაემატა. ეს სტატუსი ნიშნავს, რომ მდინარის ეს მონაკვეთი დაუბინძურებელია, ბუნებრივი კალაპოტით მიედინება და მასთან მიდგომა, საფეხმავლო ბილიკების გარდა, პრაქტიკულად შეუძლებელია. გარდა ამისა, მდინარე ჯონის ხეობა არქტიკული ჩრდილოეთის ირმის მიგრაციის უმნიშვნელოვანეს მარშრუტს წარმოადგენს. ისტორია 1901 წელს, შრადერ-პიტერსის ექსპედიციამ შეისწავლა მდინარეები ჯონი და ანაქტუვუკი, რის შემდეგაც გზა პოინტ-ბაროუს მიმართულებით გააგრძელა. მოგვიანებით, 1931 წელს, რობერტ „ბობ“ მარშალმა მდინარე ჯონი არქტიკულ წყალგამყოფ ქედამდე გამოიკვლია და თავის ჩანაწერებში საოცარი მოვლენის — „ოთხმაგი ცისარტყელის“ ხილვაც კი აღწერა. რესურსები ინტერნეტში John River John River, Alaska სქოლიო